Л.Т.Әлімтаева

Әл-Фараби атындағы ҚазҰУ-дың

 аға оқытушысы, филол.ғ.к.,

Ж.А. Төлеу

Д.А. Қонаев атындағы «Ойық»

ауылы орта мектебінің мұғалімі

**ҚАЗАҚ ТІЛІНДЕГІ «СӘН» ҰҒЫМЫ**

**Түйін.** Мақалада қазақ мәдениетіндегі «сән» ұғымының қалыптасуы мен дамуының этномәдени сипаты баяндалған. Қазақ халқының этномәдени сипатын айшықтайтын этнолингвизмдердегі «сән» ұғымының берілуі қарастырылған. Этнос ұғымындағы «сән» ықпалы қазақ мәдениетінде көптеген жайттардан: көшпенділіктен, тұрғылықты өлкеден, әлемді кеңістік-бейне тұрғысынан қабылдаудан, ежелгі діни және мәдени ерекшеліктері когнитивтік аяда көрініс табады.

**Тірек сөздер:** сән,салт-дәстүр, мәдениет, этнолингвизмдер, концепт, когнитивтік таным т.б.

**Резюме.** В статье представлено этнокультурное описание формирования и развития понятия «мода» в казахской культуре. Прослеживается каким образом раскрывается понятие «мода» в этнолингвизмах, репрезентирующих этническое своеобразие казахской нации. Особое внимание уделяется влиянию понятии «мода» на разные проявления казахской культуры: кочевой образ жизни, пространственно-образное восприяте мира, древнее религиозно-культурное мировоззрение, что находит отражение в когнитивной сфере

**Ключевые слова:** мода, традиции, культура, этнолингвизмы, концепт, когнитивные понятия и т.д.

**Summary.** The ethnocultural description of the formation and development of the concept of "fashion" in Kazakh culture is presented in the article. It is traced how the concept of "fashion" is revealed in ethnolinguisms representing the ethnic originality of the Kazakh people. Particular attention is paid to the influence of the concept of "fashion" on different manifestations of Kazakh culture: a nomadic way of life, a spatial image of the world, an ancient religious and cultural worldview that is reflected in the cognitive sphere.

**Key words:** fashion, traditions, culture, ethnolinguistics, concept, cognitive knowledge, etc.

Кез-келген тілдегі белгілі бір ұғымды сол халықтың тілі мен мәдениеті және мәдениет пен этнос байланысынан тыс қарастыру мүмкін емес. Осы орайда қазақ тіліндегі «сән» ұғымының этномәдени және лингвомәдени ерекшеліктерін анықтауда алдымен ұлттың таным-түсінігі, әлемді қабылдау көрінісіне зер салған жөн. Ұлттық таным – мәдениет арқылы қалыптасады. Ал, ғасырлар бойы мәдениет арқылы қалыптасқан ұлттық танымның көрсеткіші халықтың тілі арқылы көрініс табады.

Жалпы «сән» ұғымы қазақы танымда қандай мағына береді? «*Сән»* дегеніміз не?

СӘН зат. 1. *Әдемі, жарасымды, өң беріп, жайнатып жіберетін көрік, ұнасым, келісім, жарасым*. Сәлімдердің оқитын класына кіргенде Ақық әжей кең, жарық бөлменің ішкі *сәніне* сүйсіне қарады (Н.Ғабдуллин, Сар. жапырақ). Сапырған сарыжайлауда сары қымыз, Сауға *сән*, ауыруға дәрі қымыз. Салтанат сауық құрып сайрандайық, Сөнгенше бұл өмірден жарығымыз (Қара өлең). Алтын кемер белге *сән,* асыл жиһаз елге *сән* (Мақал) 2. *Қоғамдық ортада белгілі бір кезеңдегі әдеміліктің көрінісі ретінде қалыптасқан дағды мен талғамның жиынтығы.* Түсі Абайға ұқсаған, *сәнмен* киінген ақсұр сұлу келіншек жастықтар әкеп қойды (М.Әуезов, Абай жолы). Ауыл бозбалаларының жаздыгүні қисық жаға көйлектің сыртынан шашақты сарғыш жібек белбеу буынып жүруі *сән* болатын ол кезде (Б.Соқбақпаев, Балалық.). Бұл етікті өте жұмсақ былғарыдан әшекейлеп тігілетіндіктен шығыс әйелдері *сәнге* киетін (С.Бегалин, Шоқан асу.). Торықпа, Құрдасым-ау, жасың жетпей, Қорықпа бір жігітке ғасыр көптей. Ақ шашты серіге *сән* мода дейді. Мойыма жүректегі асыр кетпей (Қ.Салықов, Же.зкиік). 3. *Әдемілік, көркемдік, сәулеттілік*. Бозбалалық – Қыз қарадық, Қалжың, әзіл сөйлестік. Ат жараттық, сән тараттық. Әуейілік, күйлестік (Абай, Тол. жин.). 4. өнер.<франц. mode*> Киімге, үй жасауына және тұб. қатысты белгілі бір ортада, белгілі бір уақыт кезеңінде қайсібір талғамның үстем болуы*. *Сән* киім кию, үй жасауы стилімен ғана шектелмей, өмірдің өнер, әдебиет, техникалық өндіріс секілді көптеген салаларын қамтып, ауқымы анағұрлым кеңейтетін жағдайлар жиі болады (Қаз. тілі термин. Педагогика.). *Сән* тұлғаның белгілі бір топқа ену әдісі, осы арқылы ол әсіресе, жастар топтың қарекетіне жедел ортақтасады (Қаз. тілі термин. Педагогика.). 5. ауыс. *Биік, мән, зор мағына, ерекше қадір-қасиет*. «Жиһан деген, не нәрсе? – Алақанның ауданы!» Бір ауданға көп Тәңірі Болудың тіпті жоқ *сәні* (М.Жұмабаев, Шығ.). Істес болдың жасыңнан Жоқпенен де, барменен де, Ояз болып, би болып, Топты жардың *сәнмен* де (Бақтыбай ақын, Жел қобыз). 6. ауыс. *Жай таптырар көңіл хошы, рахат*. Сарыағашта – сары күз, Кемпіршуақ *сәніміз.* Көп сарғайтпай кездесті Сары тоқаш – сары қыз (Қ.Салықов, Жезкиік). Бір бидай – әнім, Жоқ сенсіз *сәнім* (Халық әндері). 7. ауыс. *жағымсыз. Сиқы, тұрқы*. Алды-алдына кетеді, Қосылмайды әндері, Құлағынан өтеді, Құр айғай салған әндері (Абай, Тол. жин.) [1, 85].

Этнос мәдениетіндегі «сән» ұғымының қалыптасу және даму сипатын біз қазақ халқының әдеби мұрасымен берілген тілдік деректерге этномәдени және лингвомәдени лингвистикалық зерттеулер мен талдаулар жасау арқылы біле аламыз.

Осыған сай халық этнографикасына қатысты сөз байлығы тілімізде ұшан теңіз. Оларды этнолингвистика – тіл мен этнография нысаны ретінде толық меңгеру, этнолингвистика мәселесі ретінде зерттеуге арналған іргелі еңбектер жарық көрді. Олардың қатарында Ә.Қайдар, М.Копыленко, Е.Жанпейісов, Р.Иманәлиева, Б.Уызбаева, С.Сәтенова, Ж.Манкеевалардың т.б. ғалымдардың еңбектерін атай аламыз.

Елтану  *(С.Исабеков және т.б.)*, лингвомәдениеттану ( *Г.Смағұлова),* этнолингвистика (*М.Копыленко, А.Қайдаров*), социолингвистика (*Б.Хасанов*), этнопсихолингвистика (*Т.Аяпова*), этнопсихосемантика сынды пәнаралық зерттеулер де дамыды.

*Сән* – адамзат дамуымен қалыптасқан өнер туындысы. Ол тұрмыстық мәдени өмірдің түрлі кезеңдерінде пайда болған стиліне бағынышты бола тұра, этномәдени сипатта өзгеріске ұшырап отырады. Бұл өзгерістер олардың даму ерекшелігін көрсетеді. Әр халықтың ұғымындағы «сән» сол халықтың діліне, қоршаған ортаны қабылдау мен әлемді танып-білу ерекшеліктеріне сай түрліше болады. Бір халық танымында «сән» киім кию мәдениеті мен жеке талғамның үстемдік етуін білдірсе, қазақы танымға сай «сән» ұғымы абстрактілі ұғымдарды сипаттауда да қолданылады. Мәселен, «жердің *сәні* – егін, ердің *сәні* – білім»; «отбасының *сәні* – сыйластық, достық *сәні* – қимастық» т.б. халық ауыз әдеби үлгісінде таралған мақал-мәтелдердің молынан ұшырасуы айтылған ойымызға дәлел болады.

Ұлттық ерекше дүниетанымды түсінуде басты компонент болып саналатын концепт – этномәдени санада сақталған, белгілі бір ұлттың ұрпақтан-ұрпаққа мәдени код ретінде берілетін ықшам да терең мағыналы шындық болмыс пен ұлттық мәдени құндылықтары туралы сан ғасырлық білім жиынтығын құрайтын құрылым. Адам өзінің көріп-білгенін, естігенін тілдік бірліктер арқылы түйіндейді, яғни концептерге бөледі. Ол концептер адам миында белгілі бір логикалық жүйелілікпен орналасып, қажет жерінде тіл арқылы көрініс табады.

Дүниетаным, ойлау қабілеті салғастырылушы тіл иелерінде ортақ болғанымен, мәдениеті, өмір сүру жағдайы, табиғи орталығындағы айырмашылыққа қатысты бейнелеу, суреттеу, әсірелеу нысандары мен эмоционалдық жағынан алғанда әр халықтың өзіндік ұлттық ерекшелігі бар. Кез келген тілдегі фразеологизмдердің басым көпшілігі ұлттық негізді арқау ете отырып пайда болады. Мысалы, қазақ тіліндегі қыздың жиған жүгіндей деген фразеологиялық теңеудің өзге тілде баламасын табу өте қиын. Бұл – қазақ халқының көшпелі тұрмыс-тіршілігі, өмір салтымен байланысты әсемдікті танытудың көрінісі.

*«Cән»* ұғымына қатысты қазақ тіліндегі этнофразеологизмдер:

* Дәулетіне сәулеті сай (*байлық);*
* Шен алып, шекпен кию *(мансап);*
* Көйлегі көк, тамағы тоқ *(таршылық көрмеу);*
* Бір киер, ине-жіптен жаңа шыққан, судай [су] жаңа, өңі түзу, шыттай [мұздай] киіну, іліп алар *(жаңа киім*);
* Қырық жамау, өңі түскен (*ескі киім, сәннен қалған)* [2, 46].

Бұдан өзге де этнофразеологизмдер қатары төмендегінше жалғасын табады.

ГАУҺАР ТАС *Асыл тас*. Кебісінің өкшесі Мақшардың *гауһар тасындай* («Қыз Жібек»).

ЕТЕК-ЖЕҢІ ШОЛАҚ *Қолы қысқа.* Мен келмеймін дедім бе? *Етек-жеңім шолақ* болды. Киюге тоным жоқ-ақ болды (Шешендік сөздер).

ҚОҢЫРАУ ТАҚТЫ *Сән-салтанат туралы айтылып тұр*. Масаты кілем жамылған, Алтыннан *қоңырау тағылған*, Дабысы жерді жарады (Жамбыл).

СӘН ҚҰРДЫ [ТҮЗЕДІ] *Салтанат қылды*. Кетеді екен жас Бекей, Құсбегілік *сән құрып* (С.Бегалин).

СӘНІ БОЛМАДЫ [КЕТТІ] *Қызығы, жайы, қасиеті болмады; берекесі қалмады*. Көк алалы көп жылқы, Оның да *сәні болмайды*, Шамырқанған тал түсте Шалқып жатқан көлден соң (Базар жырау). Бұқар деген кәріңіз Соғыссаң *кетер сәніңіз*, Бізден бұрын өтіпті Әзіретті Әліңіз (Бұқар жырау).

СӘНІНЕ КЕЛЕ АЛМАДЫ *Қалпына орала алмады; тұрмысы, өмірі орныға алмады.* Керуенім кетті мәріге, Мәріден кетті әріге, Қамқорым менің кеткен соң, Артында қалған қос жетім *Келе алмай жүр сәніне* (А.Азаматқызы).

ҮР ЖАҢА Су жаңа, ине-жіптен жаңа шыққан деген мағынада айтылады.

ШЫНЖЫРЛЫ ШЕН, ШҰБАР ТОН *Асыл бұйым, қымбат киім деген мағынада айтылады.* Қабыр қазды, ақтарды, Алынды тең, түйіншек. Алтын, асыл, күміс көп, Алды тауып тыққанды, *Шынжырлы шен, шұбар тон* (І.Жансүгіров).

Академик Ә.Қайдар: «Кез келген этностың (*бүгінгі ұлыстың, халықтың не ұлттың*) тілінде оның басынан өткен бүкіл өмірінің өрнегі жатыр. Халықтың, яғни этностың шын мәніндегі болмысы мен дүниетанымы оның тілінде ғана сақталады. Әрбір дәуірде өмірде қажет болған құрал-сайманның, қару-жарақтың, киер киім мен ішер тамақтың, тұрмыстық заттар мен салт-санаға, әдет-ғұрып, наным-сенімге, ойын-күлкі, той-томалаққа байланысты ұғымдардың аты-жөні, сыр-сипаты т.б. тек тіл фактілері ретінде ғана, яғни тілдегі сөздер мен сөз тіркестері, фразеологизмдер мен мақал-мәтелдер, аңыз-ертегілер арқылы ғана бізге жетуі мүмкін» деп пайымдаған [3, 35]. Демек, мақал-мәтелдер – қазақ тілі сөз қорының ғасырлар бойы қалыптасқан тұрақты да құрамды бөлігі ғана емес, сонымен қатар ұлттық дүниетанымымыз бен діліміздің тілдегі ең бір жарқын көрінісі.

Қазақ – ақын, шешен халық. Өте бай сөздік қорын, аса икемді жасампаз көркем тілін өмірдің барлық саласында орны-орнымен жүйелі пайдалана білген. «*Сән*» – ұғымы қазақ халқында тек *сыртқы келбет* пен *киім кию* өнеріндегі салтанатты ғана емес, *ақыл-ой сәні, жер, ынтымақ, ер мен әйел, табиғат* т.б. *сәні* неде екендігін тоқсан ауыз сөздің тобықтай түйіні арқылы жеткізе білген: *Жердің сәні* – егін, *Ердің сәні* – білім; Ел жасымен *көрікті*, Тау тасымен *көрікті,* Аяқ асымен *көрікті; Адам* *көрк*і – шүберек, *Ағаш көркі* – жапырақ; *Сөздің көркі* – мақал, *Ердің көркі* – сақал. Сақалы жоқ көселер – қасабалы тоқал; Гүл өссе – *жердің көркі*, Қыз өсее – *елдің көркі; Отбасының сәні* – сыйластық, *Достық сәні* – қимастық; Алқызыл гүл – *жердің сәулеті,* Асыл жар – ердің дәулеті; Батыр – *елдің сәулеті*, Балқұрақ – *көлдің сәулеті*; Сыпайы сұлулықтан *әсемдік* жарасымды; Қыз еркем – *кестесімен көркем*, Ұл еркем – *өнерімен көркем*; Ағаштан ағаш *сәнін* алады, Адамнан адам тәлім алады; *Ботаның көркі* – көз, *Адамның көркі* – сөз; Дәулетіне *сәулеті* сай, *Сәулетіне* дәулеті сай; Ата дәулеті балаға *сәулет* болмайды, *Ауыл көркі* – тал, *Дала көркі* – мал; *Өлкенің көркі* мал болар, *Өзеннің көркі* тал болар; *Нар сәулеті* – ашамай; *Жердің сәні* – егін, ердің сәні – білім; *Көлдің көркі* – құрақ, *Таудың көркі* – бұлақ [4] т.б.

Мәселен, тілімізде жиі кездесетін киімге қатысты мақал-мәтелдер қазақы ырым-тиымдармен де астасып жатады. Осы күнде ауызекі тілде жиі кездесетін «с*ұлуынан жылуы»* деген мақалдың астары «*жеңіл-желпі сәнді киінгеннен қабаттап жылы киінген жөн»* секілді ұғымдарды меңзей келіп, ұлт танымындағы киімге қоятын бірінші талап деннің саулығына қызмет ету екендігін аңғартады. Қазақ тазалыққа өте үлкен зер салып талап қоятынын басқа да киімге деген тиымнан көрінеді. *Кір киім киюге болмайды*. Киімді әрқашан таза және ұқыпты ұстаған жөн. Таза тиянақты киінгенді қалайтын қазақтың мақал-мәтелдерінде көрініс тапқан:

 *Етігі жаман төрге шыға алмас,*

 *Жеңі жаман ас іше алмас.*

 *Дос аяғыңа қарайды,*

 *Дұшпан басыңа қарайды* [5, 213] – деген мәтел адамның бас киімі адамның беделін, байлығын білдіретінін айғақтайды. Киім эстетикасы қазіргі заман талабына сай болуды қажет етіп отырады. Қоғамның дамуына байланысты киімнің сәні де өзгеріп отырған. Адамның әр уақытта сәнге сәйкес киіне білуі оның эстетикалық талғамына байланысты. *Тозбаған киімді тастауға болмайды*. Қазақ халқында тозбаған киімді тастау жаман ырым. Егер оны адам кигісі келмесе, біреуге сыйлау керек. Мұнда халықтың ұқыптылығы, үнемділігі, киім ісмерінің еңбегін бағалағаны білінеді.

Қазақы киімнің ерекшелігі, оның жеңін бір қарыс ұзын етіп тіккен, ал қысқы киімдерінің етегі кең болып келген. Көшпенді ғұмыр кешкен ата-бабаларымыз төрт түлік мал өсірген халық үшін әрі баспана, әрі төсек болды. Ұзын жең ат үстіндегі адамның толып жатқан қажеттіліктеріне қызмет атқарған. Өте ұзын немесе қысқа киім кию адам жұмыс істеген кезде қолайсыздық тудырған. Бұл халық тіршілігін терең түсінген халық даналығынан туған, өмір тәжірибесінің нәтижесі. Жарасымды киіну ол ең алдымен адамның үстіне киген киімінің бойына, түсіне, жас ерекшелігіне, пішіміне үйлесімді болуы керек.

*Адамның киіміне қарап қарсы ал,*

*Ақылына қарап шығарып сал.*

*Өзі сыпайының тоны да сыпайы – деп*

адамның киіміне қарап оның талғампаздығын, қызметін, ой парасатын және ұқыптылығын байқауға болады.

*Адам көркі шүберек,*

*Ағаш көркі жапырақ – деп*

ағашқа көрікті жапырақ, ал адамға әдемі, сәнді, жарасымды киінгенді қалайтынын көрсетеді. Әсіресе, қыз баланы өте әсем, ажарлы киіндіруге тырысатын.

*Алтын кемер белге сән,*

*Ақылды жігіт елге сән.*

*Алтын балдақ қол сәні,*

*Әшекей кесте тон сәні.*

*Әйел көркі - шүберек*

*Асыл шапанды асылмен астарла.*

*Кісі киімді көркемдесе,*

*Киім кісіні көркемдейді*.

Келер ұрпақтың ақылды, арлы, жігерлі болғанын тілеген ата-бабаларымыз киім қасиеттерімен салыстырып айтқан:

*Жақсы қыз жағадағы құндыз,*

*Жақсы жігіт көктегі жұлдыз*

*Тегі жаман тойда тонымды бер дер,*

*Жетіскен жеті шапан киеді.*

*Адам болар баланың*

*Етек жеңі кең келер.*

*Тоғыз қабат торқадан,*

*Тоқтышақтың терісі артық* (Ел аузынан)

Киім кию мәдениеті арқылы эстетикалық талғамды дамытып, ол жастардың тәрбиесіне зор ықпал еткен. Әр адамның отбасылық жағдайы киімінен көрінетін, отбасы болу үшін киім арқылы міндет, парыздарды да арқалауы керектігін көрсеткен. Қыз бала басына орамал салуға тыйым салынатын. Тек тұрмысқа шыққаннан соң орамал тағатын. Өнерпаздар, сал-серілер, ақындар да әрдайым ерекше сәнді киініп жүрген.

Аталған мақал-мәтелдерден «сән» (*көрік)* ұғымың тілде түрлі ұғымдармен қоса сипатталуы халқымыздың дүниетанымдық даналығының аса жоғары екендігін көрсетеді. Табиғатқа қатысты *жердің, таудың, тастың, ағаштың, гүлдің, даланың, өлкенің, өзеннің, көлдің* т.б. *көркі* мен *сәні* неде екендігін нақыл, тұспал сөздермен қысқа да нұсқа жеткізе білген. Ал, *ер мен қыздың (әйелдің), отбасының, достықтың, батырдың, адамның, ауылдың* т.б. ұғымдардың сәні неде болатындығын түйін сөзбен келтірген.

*Сәнге* қатысты тілімізде кездесетін жаңылтпаштарға: Дән – дәулет, Дәулет – дән. *Сән – Сәулет*, *Сәулет – сән*; Сәмбі тал – Иіліп тұрар, Сәнді тал т.б. [6] кездеседі.

*«Cән»* ұғымына қатысты қазақ тіліндегі фразеологизмдер:

* Дәулетіне сәулеті сай (*байлық);*
* Шен алып, шекпен кию *(мансап);*
* Көйлегі көк, тамағы тоқ *(таршылық көрмеу);*
* Бір киер, ине-жіптен жаңа шыққан, судай [су] жаңа, өңі түзу, шыттай [мұздай] киіну, іліп алар *(жаңа киім*);
* Қырық жамау, өңі түскен (*ескі киім, сәннен қалған) т.б.* [2].

Сондай-ақ, батырлар жырында тақырып бір *(ерлік*), идея бір (*жаугершілік*), уақыт кеңістігі (*қай кезеңнің оқиғасы*) әртүрлі болғанмен, ол да бір *(өткендегі*), сюжет пен мотив ұқсас болғандықтан, бұлардағы адамдардың, әсіресе басты кейіпкерлердің, олардың үстіндегі киімдері мен ұстаған қару-жарақтардың, астындағы аттарының сипаттамасы көркем түрде беріледі, яғни бейнелі тұрақты тіркес – фразеологизмдер болып қалыптасады: *бадана көзді кіреуке (сауыт), қозы жауырын қу жебе (садақ), аюдайын айбатты, арыстандай қайратты, қоспақ нардай күрілдеп (батыр), отыз батпан ақ алмас, алты аршын ақ болат, төрт қырлаған көк сүңгі (қару)* т.т. [7, 120].

*Жұмбақтар* ***–*** ұлттың астарлы ойлау дүниетанымын танытады. Әрбір жұмбақтың астарында лингвомәдени дүниетаным ретінде ғана айқындап түсіндіруге болатын шешімдер жатады. Жұмбақ жанры дүние жүзі халықтары әдебиетінің көпшілігінде бар. Бұл жанрға Аристотель «Жұмбақ – жақсы жымдасқан метафора» деп анықтама берген. Жұмбақ әдебиеттің ежелгі үлгілерінде, ауыз әдебиетінде жиі кездесетіндіктен оны ғылымда «фольклорлық жанр», «халықтық поэзияның шағын түрі» деп санау орын алған. Алайда, қазіргі заман әдебиеті өкілдерінің, әсіресе, балалар әдебиеті авторларының шығарм-ғында Жұмбақтар топтамасы жиі кездеседі. Сондықтан оны тек фольклорлық жанр аясында шектеуге болмайды.

Қазақ этносының тұрмыс-салтында тұтынған бұйымдары мен қоғамдық қарым-қатынас кезінде бір кезде *сәнге* айналған заттар мен ұғымдардың тілдің паремиологиялық қоры мен ауыз әдебиеті үлгілерінің бір жанры *жұмбақтарда* кейбір тілдік бірліктер, дереккөз ретінде сақталып қалған және олар ауыздан-ауызға күні бүгінге дейін жеткен. Мысалы:

*Өрнектеп, сәндеп*,

Тістерін бүгетін,

*Шолпысын* жөндеп,

Кім көйлек тігетін? (*Тігінші)*

Тоғыз *белбеу,*

*Қос жібек*,

Екі мұрын, бір шүмек. (*Домбыра*)

Үстіне *ақ камзолын* киіп алып,

Жүреді қанаттарын жиып алып (*Сауысқан*) [8].

Мысалдардағы жұмбақтардың құрылымындағы сөздік құрамында *«шолпы», «белбеу», «жібек», «камзол»* сөздері бір кездері қазақы тұрмыста қолөнер бұйымдарының ішінде зергерлік, тігіншілік өнерде *сәнге* айналған бұйымдар болса, қазірде тек сол кезден сақталған ауыз әдебиет мұраларында кездеседі.

*Тұрақты теңеулер –* бір затпен екінші бір затты салыстыру, ұқсату, балау, теңеу арқылы анықтау, сипаттау, бағалау, өлшеу арқылы қалыптасқан тұрақты тіркестер жатады. Көбінесе адам іс-әрекетін, сын-бейнесін *(арыстандай айбатты, жолбарыстай қайратты)* т.б. қасиеттерін сипаттайды. Мысалы:

*Сәулетіңнің сағымы*

Бұтағына шынардың

Күнді әкеп іліп қойғандай –

деген жоғарғы теңеулердің жалғасын тұтас бір сөйлем етіп ұсынғаны, соңғы екі жол – сол әрбір жақсыға теңеп, ұқсатып отырған әйел сұлулығы мен сәні (*сымбатының сағымы*) екенін мойындайтын сөздер:

*Сәндісің*, жаным, *сәндісің!*

*Сән салмақ сені азапқа* (*Д.Бабатайұлы*) [7, 72].

*Фольклор* **–** халықтың дәстүрлі мәдениеті, қоғамның арман-аңсары (*идеал*) тудырған, сол қоғамның мәдени және әлеуметтік төлтума жағдайымен үндесе көрініс тапқан, дәстүрді тұғыр еткен топтар мен жеке адамдардың ұжымдық шығармашылығы. Фольклордың үлгілері мен бағалы нұсқалары ұрпақтан ұрпаққа ауызша, еліктеп үйрену арқылы және басқа да тәсілдермен ауысып отырады; фольклордың да санатына тіл, әдебиет, музыка, би, ойындар, әфсаналар, әдет-ғұрыптар, салт-жоралар, қолөнер кәсібі, архитектура және басқа өнер түрлері жатады.

Қазақ этнографиялық фольклор мұраларының мол қазынасын ауыздан-ауызға жеткен батырлар жыры құрайды. Олардың қатарына *«Алпамыс батыр», «Қобыланды», «Қарасай», «Ер Тарғын», «Жалаңтөс Баһадүр», «Ер Сайын», «Ер Көкше», «Сыпатай», «Наурызбай», «Құла мерген»* т.б. жырлармен қоса лиро-эпостық сарындағы: *«Қозы Көрпеш пен Баян сұлу», «Еңлік-Кебек*» т.б. жырлар жалғасын табады.

Көнеден келе жатқан осы жырлардың тілдік бірліктеріне, атап айтқанда *«сән»* ұғымына қатысты деректерге лингвистикалық талдау жасай отырып мысал келтіре кетсек, «*Қобыланды батыр*» жыры:

Айдап келді бесінде.

Қобыланды батыр келген соң,

Иесін көзі көрген соң.

Байлар мінер *дөненді,*

Жарлы мінер *көбенді.*

Байдың қызы жамылар

*Масатыдан беренді*.

Әкеліп қосты жылқыға

Қазаннан алған көп елді... [7, 73].

«Сән» ұғымы төрт түлікпен айналысқан көшпенді халықта малға, киімге, тұрмыс-салт бұйымдарына, сөз өнеріне қатысты атау мен ұғым сөздерде, тілдік бірліктерде этнос танымында көрініс тауып, ауызша таралған әдебиет арқылы тілдік деректер ұрпақтан-ұрпаққа жеткен. Мәселен, жыр жолындағы «*дөнен»* және «*көбен*» сөздері малқа қатысты айтылған. Сол кездегі бай мен жарлының мініс көлігін жырға қосқан.

ДӨНЕН *Төрт жасар мал.* *Дөнен атан* – төрт жастағы қос өркешті еркек түйе. *Дөнен бәйге* – дөнен жарысы. *Дөнен қымыз* – ашығанына төрт күн болған қымыз. *Дөнен шығар* – үштен асып төрт жасқа толмаған.

КӨБЕН/КӨБЕҢ 1. *Ептеп оңалған ет алған.* 2. Ауысп. *Борпылдақ, босаң, жетілмеген*. Көбең бие – *қомданып, тойына бастаған бие* [8, 403].

Анықтамалардан, *«дөненнің*» төрт жасар жарап тұрған жылқыға қатысты айтылып тұрса, *«көбеңнің*» күзектен шығып енді қомдана бастаған, мініске аса жарамсыз бие екендігін аңғарамыз. Демек, байлар мінген көлік сол кездің *сәні* мен *салтанатын* бейнелейді.

Келесі жыр жолында «*байдың қызы жамылар, масатыдан беренді*» делінген. Осы жолдағы «*масаты*» және «*берен»* сөздеріне анықтама бере кетсек:

МАСАТЫ 1. *Жұмсақ, түкті жібек мата, барқыт*. *Масаты кілем* – жұмсақ, түкті кілем. 2. Күдеріге ұқсас тегіс, тығыз былғары.

БЕРЕН Ι *Қымбат, асыл мата*; ΙΙ 1. Нағыз шың болат. 2. Болаттан жасалған батырлар киетін сауыт; ΙΙΙ 1. Ұңғысы ұзын шиті мылтық. 2. Пышақ сияқты қару, қанжар. 3. Өжет, өткір [8, 127].

Жоғарыда келтірілген дәйектен «*масаты берен*» сөз тіркесі «*аса бағалы, қымбат жұмсақ түкті жібек матадан тігілген киім*» екендігі мәлім болады. Яғни, сол уақытқа сай қыздар мен әйелдерге арналған ерекше *сәнді*, әрі көзге түсерлік жарқыраған қымбат маталы киімнен хабардар етеді.

Қоғамдық, әлеуметтік, экономикалық өмірдің ілгерілеуіне, адамның ой-санасының өсуіне, өзін қоршаған табиғаттың сырына терең болауына байланысты ауыз әдебиеті де мазмұны, формасы жағынан байып, дамып отырған. Қазақ халқының ауыз әдебиетінің сонау көне дәуірден келе жатқан рухани мұра екені «Құламерген», «Ер Төстік» ертегілерінен айқын танылады. Әлеуметтік жікке бөлінген қоғамдық өмірдегі қайшылықтар, байлар мен соған тәуелділер, кедей-кепшіктер арасындағы күрес, тартыс ауыз әдебиетінің мұнан былайғы даму өрісінде кең қамтылған.

Мәдениеттің қалыптасуы мен өркениеттің дамуына орай адамзат баласындағы рухани және материалдық дүниелердің сол заманға сай көркемдігі, жаңашылдығы мен салтанаты *сән* арқылы көрініс табады. Әр ұлттың танымында «*сән»* деп нені таниды және түрлі ұғымдардағы сәннің ассоциациялық көрінісі қандай? – деген сұрақтардың жауабы ретінде сол этностың ғасырлар бойғы мәдени мұралары мен діни-танымдық, тұрмыстық т.б. түсініктері бойынша қалыптасқан аялық білімдер мен заманауи ұғым түсініктерінің жемісі тіл арқылы көрініс тауып, қазірде коммуникативтік қолданысқа енген, кейбірі көмескіленіп тілдің пассив қабатына енген.

Қазақ халқы ертеден көшпелі тұрмыс салтымен өмір сүрген этнос болған. Халықтың өмір сүру дағдысы, тұрмыс-тіршілігі олардың танымы мен дәстүріне ықпал тигізбей қоймады. Қазақтар «сән» ретінде тек киім көркі немесе тұрмыстық бұйымдардың әдемілігін ғана санаған жоқ, көбінесе табиғат көркемдігі (*тау, өзен, бұлақ, жер т.б.)* мен халыққа қатысты (*мінез-құлық, ауызбіршілік, туысқандық, ағайындық, достық, адамгершілік т.б.*), әйел мен ерге (*қыз, әйел, ер жігіт, батыр т.б.),* жануарларға (*төрт түлік: жылқы, қой, сиыр, түйе*), өмірге (*жас ерекшелікке қатысты: жастық, кәрілік т.б.)* қатысты көркемдік пен сымбаттылықты сөз етіп, олардың *сәні* неде екендігін халықтың ауыз әдебиет үлгілерінің бірі фольклор мұраларында сақталып күні бүгінге жеткен. Мысалы:

Жақын жерден шөп жесе,

*Жердің* *сәнін* кетірер,

Ағайынның аразы

*Елдің сәнін* кетірер,

Абысынның аразы

*Ауыл сәнін* кетірер... (*Бұқар жырау)*

Алпыс жас – бұл бір өткен *өмір сәні,*

Алпыста бойда қуат тұрмас бәрі,

Қызығына жігіттікке көрген бір түс,

Қайта атпас жігіттіктің алтын таңы...

*...Кәрілік жарасады сәніменен*,

Оның *сәні* келеді *малыменен.*

Жолдасы арқа жылытар, аяқ сипар,

Жұмсақ төсек, тәтті тамақ барыменен... (*Ш.Құлекеұлы)*

Желіде *құлын жусаса*,

Кермеде *тұлпар бусанса*,

*Сәні* келер *ұйқының,*

Жылқы қолдан тайған соң,

Қызығы кетер күлкінің... (*Ақтамберді жырау)*

...Бедеудің жаны кетіп, жалы қалды,

Батырдың ары кетіп, малы қалды,

Өзі беріп ұлыңды, өзі алды,

Халықтың нәрі кетіп, *сәні* қалды.

Бұл пенде бір Аллаға не қылады?.. (*Төле би*) [7, 183].

Е, Тайкелтір шырағым!

*Бейбіт елде сән болар,*

Бүлінген елде дау болар.

Даудың түбі жау болар,

Жаудың түбі шаң болар,

Шаңдатып жау айқасса,

Айта жүрер күн болар... [9, 19] т.б.

*Сән* концептісінің ауқымының кеңдігін, беретін мағынасының күрделілігін «сән» концептісінің аясын (*кодын*) аша түсетін синонимдік қатарлардың көптігінен де аңғаруымызға болады. Сондай синонимдік қатарлардың бірі *көркі* сөзі.

КӨРІК Ι *Ұста дүкеніндегі көмірді үрлеп темірді қыздыру үшін теріден жасалған үрлеуіш*. ΙΙ *Ажар, өң, келбет*. *Көркі енді [кірді*] – ажарланды, құлпырды [8, 418]. Мысалы: Бай баласының шибарқыт шапаны көптен көрмеген жас жігіттің *көркін* аша түскен сияқты *(Р.Райымқұлов*). Сондай-ақ, тілдік қолданыстағы *көркін ашу, көркін келтіру, көркіне көрік қосу, көркі кіру, көркі келу, көркі ашылу* т.б. сөз тіркестері *сәнін ашу, сәнін келтіру, сәніне сән қосу, сәні кіру, сәні келу* т.б. тіркестерімен қатар қолданылады. Алайда, *сәнін келтіру* және *көркін келтіру* тіркестерін қатар алып салыстырсақ, кей сөйлем арасында бір-бірінің мағынасын дәл бере алмайды. Мәселен, «*үстіне киген киімі сәнін келдірді*» десек, *«сән*» сөзі *«салтанатын арттырды*» немесе «*киімі сәнді ете түсті*» деген мағынаға жуық, ал «*киген киімі көркін кіргізді (келтірді)»* дегенде *«көркі*» сөзі *«ажарландырды», «нұрландырды*» т.б. ұғымдарды береді. Демек, мағынасы жуық семалардан құралған «сән» ұғымының *гипонимі* ретінде жұмсалады.

Тілдің лексика жүйесінде әрі лексика-семантикалық өрісі құрылымына басты парадигмалық байланыс болып, тек-түр негізінде логикалық қатынаста болатын гипер-гипонимиялық байланыс саналады. «Өзара байланысқан лексикалық бірліктер гипонимияның негізінде тақырыптық және лексика-семантикалық топтарға, кластар мен кіші кластарға семантикалық өрістерге және семантикалық аймақтарға белгілі бір жүйемен топтасады» [10, 17].

*Гипероним* – түрлік ұғымды білдіретін сөз не сөз тіркесіне қарағанда *тектік* ұғымды білдіретін, жалпылық мағынаға ие сөз немесе сөз тіркесі. Мысалы: жазушы – *романист*, қылқан жапырақты ағаш – *қарағай, шырша* т.б. Сол секілді зерттеу тақырыбымызға қатысты сәнді зергерлік бұйымдар – *бес сақина, шашбау, теңгелік, қос алқа, танакөз моншақ* т.б.

*Гипоним* тектік ұғымды білдіретін сөз не сөз тіркесіне (*гиперонимге*) қарағанда түрлік ұғымды білдіретін сөз немесе сөз тіркесі. Мәселен, ағаштың *сабағы, жапырағы, тамыры, гүлі, бүршігі, діңі* т.б. бөлшек атаулары ретінде түрлік ұғымды білдіреді. Түсініктемеге сай *сән* ұғымына *көркі, ажары, әрі, сымбаты, салтанаты, әсемдіг*і т.б. сөздер түрлік семаларға бөлініп, ортақ *сән* ұғымын беруге қатысады. Мысалы:

Гүл шешек орман өсіп желкілдеген,

*Биік тау, асқар төбе жердің көркі*,

Ағайын бір уақыт жақсы болса,

Сонымен табылады *елдің көркі*... (*Ш.Құлекеұлы*)

Мал дүниенің жарығы,

Жаратып шырай көркіңе

Қызықпаңыз бес күнге,

Бұл дүние қылмас әркімге

*Ағаш көркі жапырақ,*

*Адам көркі шүберек*,

Ақиретте жалған жоқ,

Таразысы басқа бір бөлек,

Өлімге де мал керек... (*Ш.Қанайұлы*)

М.Оразов лексика-семантикалық топтардың құрамындағы лексикалық бірліктердің арасындағы семантикалық байланыстарды қарастырған «Қазақ тілінің семантикасы» деген еңбегінде *гипер-гипонимияға* арнайы тоқталмаса да, осы байланыстар туралы өз ойын білдіреді. Тілдік мағынаны анықтайтын парадигмалық байланыстардың бір түрі – ұштас мағыналы сөздер аралығында болады. Бұл синонимдік, антонимдік байланыстарға қарағанда кең таралған көп сөздердің ара қатынасын анықтайтын қамтитын семантикалық құбылыс... Ұштас мағыналы сөздер синонимдермен, антонимдермен бірге бір лексика-семантикалық, сондай-ақ тематикалық топтардың мүшелері арасында ғана өмір сүреді. Мысалы қызыл, сары, көк, жасыл, қара, қоңыр т.б. сөздер өзара синоним де, антоним де емес. Олардың басын қосып мағыналарын байланыстырып тұрған заттың түсін білдіретін *сема* ғана [10, 37]. Демек, *«сән»* семасына жоғарыда аталған мысалдардан бөлек, қазіргі кезеңде жиі айтылатын «*сән үйі», «мода», «подиум», «сән салоны», «сәндік топтама», «сән үлгілері», «сәндік жиһаздар», «сәнді дизайн»* т.б. тематикалық топтар кіріп, гипер-гипонимиялық қатынасқа түсетін лексемалар қатарын түзеді.

Бұл қатынас негізінде бір ұғым түрлі деңгейлер арқылы айқындалғандықтан гипер-гипонимиялық қатынасқа түсетін лексемалар әр түрлі иерархиялық деңгейлерде орналасып, бірнеше сатыларды түзеді. Бұл қатынас түрі кез-келген тілдің лексика жүйесін ұйымдастыратын, әр тілде өзіндік сипатымен ерекшеленетін универсалды семантикалық байланыс болып саналады.

Тілдің лексика жүйесіндегі негізгі лексика-семантикалық байланыстың келесі бір түрі – антонимия. *Антонимия* – тілдің лексика жүйесінде лексикалық бірліктердің мағыналардың қарама-қарсылығы негізінде туындайтын лексика-семантикалық байланыс түрі.

*Сән* ұғымының тілдік қолданыста антонимиялық тікелей қатынасы *сәнді – сәнсіз* қарама-қарсылыққа құрылады. Алайда, қазақ тілінің лексикалық жүйесіндегі жұмсалымдылығы жоғары болып келетін семантикалық қатынастардың қарама-қарсылығы *сәні – сәні жоқ, сәні болар – сәні болмас, көркі – көркі кірмес* т.б. болып келеді. Бұл антонимияның *контрарлық қарама-қарсылығына* сай келеді. Мысалы:

Асқар таудың *сәні* жоқ:

Төрт түліктің қонысы,

Басылмайтын сонысы,

Көк майса белі болмаса;

Өзен судың *сәні* жоқ,

Өрлеп құлай қонатын,

Жағасы малға толатын,

Аймақты елі болмаса;

Қопалы жердің *сәні* жоқ,

Тұңғиық мөлдір үйірім,

Көз болжамас қиырын,

Айдын көлі болмаса;

Ақ ауылдың *сәні* жоқ:

Топталып жылқы үйездеп,

Ноқталы құлын күйездеп,

Тартқан желі болмаса;

Шешендіктің *сәні* жоқ.

Сөзіне сүттей ел ұйып,

Қолтығына ел сыйып,

Басына бақыт қонбаса... (*Д.Бабатайұлы, «Сұлтандарға*»)

Мысалдардан асқар таудың *сәні* – көк майса белде, өзен судың *сәні -* аймақты елде, қопалы жердің *сәні –* айдын көлде*,* ақ ауылдың *сәні –* тартқан желіде, шешендіктің *сәні –* сөзіне сүттей ұйыған ел мен басына қонған бақта*,* сұлулықтың *сәні –* шаруаға икемді қызда,би мен бектің *сәні –* елін қорғау мен тура жолды нұсқау, батырлықтың *сәні –* егескен жауды жеңу екендігін білдіреді. Аталған талаптардың орындалмауы *сән* ұғымына қарама-қарсы *сәнсіз, сәні жоқ* ұғымдарды білдіретін лексемалық қарама-қарсылық тудырады.

«Әрбір ұлттың санасында адамның *аксиологиялық моделі қалыптасқан.* Басқаша айтқанда, халықтың түсінігінде, ұлттың тілдік санасында адам қандай болу керек, халық нені көксейді, нені керемет құрметтейді, нені шынайы нәрсе деп біледі, сырт келбеті мен оның ішкі дүниесі қандай болуы тиіс, жақсы, жаман қасиеттері, адамгершілік мақсаттары, нені мансұқ етуі керек т.б жайлы ұлттық образ бар», – дейді, ғалым Б.Момынова.

Осы ұлттық образ жасауға «сән» ұғымымен қалыптасқан түрлі атаулар, сәннің дамуымен қалыптасқан қаншама ұғымдар қаншалықты дәрежеде зерттелінді дейтін мәселе өзекті. Қазақ өміріндегі «сән» ұғымының толық зерттеліп, салттық ұғымдармен, дәстүрмен жалғастырылғанда ғана қол жеткізуге болатын қызық та күрделі мәселе.

Қоғамдағы «сән» уақыт кезеңімен қандай бағытқа бет бұрғанымен де әр халық қоғамдық өмірінде сол сәнге ықпал ететін этникалық сипатын сақтап қалады. Айталық, қазақы мәдениетте орын алған «киіз үй» және оның жасау-жабдықтары, қазақ ұлттық киім үлгілері, қазақы әшекей бұйымдар т.б. дәуірдің өзіндік табымен түбегейлікті жойылып кетпей, заманға сай жаңа «сән» үлгісімен жаңғырып отырған. Мәселен, «киіз үй» стиліндегі мейрамханалар, қазақы ою-өрнекпен әшекейленген заманауи интерьерлер, қазақы үлгідегі сәнді әшекей бұйымдар мен қазақы этностильдегі киім үлгілері қазірде сұранысқа ие, әрі тұтынушы тұлғаның зор талғампаздығынан хабар береді.

Қорытындылай келгенде, қазіргі заманауи сәндік бұйымдардың барлығын да біздің ата-бабалармыз пайдаланған, олар бүгінде заманауи үлгілері арқылы жаңа сипат, өң алып дамыған.

Пайдаланылған еңбектер:

1. Қазақ әдеби тілінің сөздігі. Он бес томдық / Құраст. А.Фазылжанова, Н.Оңғарбаева, Қ.Ғабитханұлы және т.б. – Алматы, 2011. – 13 т. – С-Т – 752 б.

2. Смағұлова Г. Мағыналас фразеологизмдер сөздігі. – Алматы: Елтаным баспасы, 2010 ж. – 252 б.

3. Қайдаров Ә. Қазақтар ана тілі әлемінде: этнолингвистикалық сөздік. Т. 3: Табиғат. – Алматы, 2013. – 608 б.

4. Қазақ мақал-мәтелдерінің Алтын кітабы (8675 мақал-мәтел) / Құраст. Ж.Кейкін. – Алматы: Аруна баспасы, 2016. – 632 б.

5. Тұрманжанов Ө. Қазақ мақал-мәтелдері. – Алматы: Ана тілі, 1993. – 213 б.

6. Жаңылтпаштар / Құраст. Әбуова М., Сатанов Р. – Алматы: Өнер баспасы, 2015. – 72 б.

7. Сыздық Р. Ауызша дамыған қазақ әдеби тілі. – Алматы: Дайк-Пресс, 2014. – 242 б.

8. Жұмбақтар / Құраст. Әбуова М., Сатаев Р. – Алматы: Өнер, 2016. – 96 б.

9. Төрекелдіұлы Т. Шешендік сөздер: Бейбіт елде сән болар. – Шымкет: Алтын алқа, 2010. – 64 б.

10. Оразов М. Қазақ тілінің семантикасы. – Алматы, 1991. – 148 б.